## El Consell destina 60.000 euros per a col·laborar en el funcionament del Museu d’Art Contemporani de Vilafamés

*** Amb esta subvenció es reforça el suport a un important recurs cultural en una zona en risc de despoblament**

El Ple del Consell ha aprovat un conveni de col·laboració entre la Conselleria d’Educació, Cultura, Universitats i Ocupació i el Museu d’Art Contemporani Vicent Aguilera i Cerní (MACVAC) de Vilafamés pel qual destina 60.000 euros per a col·laborar en els gastos de funcionament i activitats desenrotllades durant este any en el Museu.

Amb esta quantitat, la Generalitat participa en el finançament necessari per a la celebració durant este exercici de les exposicions, activitats d’investigació i medicació i els tallers i activitats didàctiques organitzades pel MACVAC.

Així mateix, esta ajuda es destina també a la realització dels treballs necessaris de manteniment de la col·lecció permanent del museu, composta per 812 obres.

Cal destacar, a més, que amb esta subvenció es reforça el suport a un important recurs cultural en una zona en risc de despoblament.

El Museu d’Art Contemporani Vicent Aguilera i Cerní de Vilafamés (MACVAC), creat en 1970, és el primer museu valencià dedicat a l’art contemporani i el segon de tota Espanya, i allotja una extensa col·lecció d’obres d’art que comprenen des de finals dels anys 20 del segle passat fins als nostres dies. Els artistes que firmen estes peces són referents de l’avantguarda artística, tant en l’àmbit nacional com internacional.

La seua extraordinària singularitat es troba en el fet que totes procedixen de donacions o cessions dels mateixos artistes, la qual cosa convertix el MACVAC en precursor d’un model de gestió en el qual no existix la compra d’obra d’art i la col·lecció es torna dinàmica.

Fecha: 17/09/2025